google/wiki40b huggingface dataset:
Kuuepäevane sõda

Eelmäng

Iisraeli ja tema naabrite vahelised suhted ei olnud kunagi täielikult normaliseerunud pärast 1948. aasta Araabia-Iisraeli sõda. Aastal 1956 tungis Iisrael Siinai poolsaarele, mille üheks eesmärgiks oli Tirani väina taasavamine, mille Egiptus oli 1950. aastal Iisraeli laevadele sulgenud. Iisrael oli hiljem sunnitud taanduma, kuid võitis tagatise, et Tirani väin jääb avatuks. Kuigi ÜRO rahuvalve väed saadeti kahe maa piirile, puudus demilitariseerimiskokkulepe.

Sõda

1967. aasta juuniks olid pinged tõusnud ohtlikult kõrgeks. Iisrael kordas oma 1956. aasta järgset seisukohta, et Tirani väina sulgemine tema laevadele võrduks sõjakuulutusena. Mai lõpus teatas Egiptuse president Gamal Abdel Nasser, et Tirani väin suletakse Iisraeli laevadele. Egiptus mobiliseeris seejärel oma jõud piiril Iisraeliga.
5. juunil käivitas Iisrael massilise õhurünnakute seeria Egiptuse lennuväljade vastu. Rünnakus osalesid 188 Iisraeli lennukit. Egiptuse kaitseinfrastruktuur oli äärmiselt kehv ning lennuväljad ei olnud varustatud kindlustatud varjerajatistega, mis oleksid suutnud kaitsta Egiptuse lennukeid. Enamik Iisraeli sõjalennukeid lendasid madalalt üle Vahemere, et vältida tuvastamist radarite poolt. Ülejäänud lendasid üle Punase mere.
Üllatusrünnakus hävitati pea kogu Egiptuse õhujõud juba maa peal (kokku hävis üle 300 lennuki ja hukkus umbes 100 pilooti), andes Iisraeli lennukitele edaspidi õhus täieliku ülekaalu. Samal ajal käivitasid iisraellased maavägede operatsiooni Gaza sektorisse ja Siinai poolsaarele, mis jällegi tabas egiptlasi ootamatult. Pärast mõningast esimest vastupanu kuulutas Gamal Abdel Nasser välja evakuatsiooni Siinai poolsaarelt. Iisraeli väed jälitasid lääne poole pagevaid egiptlasi, põhjustades neile raskeid kaotusi ning vallutasid Siinai poolsaare.
Nasser kutsus seejärel Süüriat ja Jordaaniat üles alustama rünnakuid Iisraelile. Järgnenud lahingutes tõid Iisraeli vasturünnakud kaasa Ida-Jeruusalemma ja Jordani Läänekalda hõivamise Jordaanialt ning Golani kõrgendike vallutamise Süürialt.

Tulemus

11. juunil allkirjastati relvarahu. Araabia maade kaotused olid Iisraeliga võrreldes tunduvalt raskemad: Araabia riikide vägede hulgas oli hukkunuid ligi 20 000, Iisrael kaotas langenutena veidi vähem kui 1000 sõjaväelast. Iisraeli sõjaline edu oli tingitud üllatusrünnaku efektist, uuenduslikust ja hästi läbiviidud lahingukavast ning Araabia maade sõjajõudude kehvast kvaliteedist ja juhtimisoskusest.
Iisrael vallutas Egiptuselt Gaza sektori, Jordaanialt Jordani Läänekalda ja Ida-Jeruusalemma ning Süürialt Golani kõrgendikud. Iisraeli kontrolli all olevate maa-alade pindala kolmekordistus. Sõjajärgselt põgenes Läänekaldalt umbes 300 000 palestiinlast ja Golani kõrgendikelt ligi 100 000 süürlast. Kogu Araabia maailmas saadeti välja juute, kes pagesid Euroopasse või Iisraeli.
Allan Nurk

Allan Nurk (sündinud 16. veebruaril 1961 Haapsalus) on Eesti molekulaarbioloog.

Elulugu

1979. aastal lõpetas Nurk Haapsalu 1. Keskkooli, 1984 Tartu Ülikooli bioloogiaosakonna, 1986–89 TÜ aspirantuuri, Ph.D. (molekulaarbioloogia, 1992, TÜ), väitekiri "Nucleotide sequensis of phenol degradative genes from Pseudomonas sp. strain EST1001 and their transcriptional activation in Pseudomonas putida". 1992 täiendas end Hamburgi Tehnikaülikoolis.
Nurk oli aastast 1984 TÜ geneetika ja tsütoloogia kateedri stažöör-uurija ja teadusosakonna plasmiidigeneetika labori teadur, 1991–2003 MRI noorem- ja vanemteadur, 2004–... tehnoloogia instituudi vanemteadur.

Teadustöö

Allan Nurga uurimisvaldkonnad on keskkonnatehnoloogia ja reostuskontroll, taimegeneetika ning biotehnoloogia. Üle 20 teadustrükise.
Indrek Park

Indrek Park (sündinud 30. märtsil 1971) on eesti keeleteadlane, kes uurib Põhja-Ameerika indiaani keeli.
Park on õppinud Hiinas tibetoloogiat. Doktorikraadi omandas ta Ameerika Ühendriikides Indiana Ülikoolis, doktoritöö teemaks oli hidatsa keele grammatika.
Ta on arendanud indiaani väikekeeli, kirjutanud keeleõpikuid, pidanud väikekeeltest loenguid ja loonud vähemalt ühele neist ka kirjakeele.
Indrek Pargi isa oli Antarktika-uurija Vello Park.
Raskeveohobune

Raskeveohobune ehk veohobune on tugeva ja suure kehatüübiga hobune kes on aretatud raskete tööde tegemiseks. Raskeveohobused kuuluvad külmavereliste hobuste sekka. Seda tüüpi hobused on Eestis suhteliselt levinud. Üks kuulsamaid Eesti tõugu raskeveohobuseid on Ekstron 2179 ER.

Välimus

Välimuselt on nad massiivsed, lihaselised ning tavaliselt keskmist kasvu (1,50-1,65 meetrit). Erandiks on siin Šairi hobune kelle turjakõrgus on keskmiselt kõrgem ning võib küündida kuni 1,90 meetrini. Tavaliselt on raskeveohobused lühikese ning lihaselise kaelaga, keskmise suuruse peaga, lühikeste jalgadega, madala turja ning lühemapoolse seljaga. Värvustest esinevad enim kimmel, raudjas ja kõrb. Iseloomult on nad rahulikud, sõnakuulelikud, sõbralikud ja visad.
Tõnu Tamm (näitleja)

Tõnu Tamm (sündinud 22. novembril 1942 Tartus) on eesti näitleja ja kunstnik.
Ta lõpetas Tallinna Riikliku Konservatooriumi lavakunstikateedri 1965. aastal (2. lend). Töötas aastatel 1965–1975 näitlejana Noorsooteatris. Aastatel 1975–1976 töötas ta "Viru" varietees. Tõnu Tamm oli aastatel 1976–1992 Eesti Draamateatris näitleja ja assistent. Aastatel 1994–1998 töötas ta Eesti Nuku- ja Noorsooteatris. Aastatel 1999–2010 töötas Tõnu Tamm Estonia Teatris lavastaja assistendina.
Ta tegeleb ka maalimisega, tuntud on tema maalid orhideedest.

Pere

Tõnu Tamm on Mari Lille abikaasa ning neil on tütred lastearst Katariina Tamm ja näitleja Elisabet Reinsalu.
Autoriõiguse seadus

Seaduse eesmärk

Autoriõiguse seaduse eesmärk on tagada kultuuri järjepidevus ja kultuurisaavutuste kaitse, autoriõigusel põhinevate tootmisharude ja rahvusvahelise kaubanduse areng ning luua autoritele, teose esitajatele, fonogrammitootjatele, raadio- ja televisiooniorganisatsioonidele, filmi esmasalvestuse tootjatele, andmebaasi tegijatele ning teistele seaduses nimetatud isikutele soodsad tingimused teoste ja muude kultuurisaavutuste loomiseks ja kasutamiseks.
Samuti reguleerib seadus rahalisi suhteid ja autori teoste vaba kasutamist nii, et ei oleks kahjustatud autoriõigust.
Järi

Järi ehk järg (murdes ka pink, Tartu ja Võru murdes kerk) on talurahvakultuuris kolme või nelja tapitud jalaga väike pink. Järil istuti nt siis kui lüpsti lehma või istuti kolde ees.
Tarokaardid

Tarokaardid on spetsiaalsed kaardid, mida kasutatakse ennustamiseks. Disainitud on väga palju erineva kujundusega tarokaarte, millest tuntumad on Rider-Waite'i, Crowley ja Marseilles' tarokaardid.
Poka järv

Poka järv on järv Tartu maakonnas Kastre vallas. 
Järve pindala on 3,9 ha ja maksimaalne sügavus 18,5 m.
Tuderluga

Välimus ja paljunemine

Tuderluga kasvab 10–30 cm kõrgeks. Taime vars on püstine ja ruljas. Kattelehti on 6 ja need on mustjaspruunid. Tolmukaid on samuti 6 ja need on lühikesed. Kõige alumine kandeleht on lühem kui õisik.
Vili on munajas või piklik kupar, värvilt tumepruun, enamasti õiekattelehtede pikkune. Seemned on 0,6 mm pikad.
Taim võib levida tuule abil nagu kõik teisedki load. Lisaks sellele võivad taime nutid loomade karvkattesse kinni jääda ja loomad võivad neid sel moel levitada.
Jodokus von der Recke

Jodokus von Recke (ka Jost või Jobst) oli Tartu piiskop aastatel 1543–1551/1553.
Jodokus oli Liivimaa ordu maameistri Johann von der Recke vend või nõbu, ta pärines Mindeni piiskopkonnast Saksamaal. 1543–1544 oli Jodokus Tartu toomkapiitli praost ja 1543. aasta alguses nimetas piiskop Johannes Bey teda oma koadjuutoriks. 1543. aasta mais sai Jodokus Tartu piiskopiks, paavsti kinnituse sai ta 1544. aastal.
Jodokus oli protestantlike sümpaatiatega ning ei varjanud seda ka piiskopiks saamise järel. Seetõttu tekkisid tal peagi vastuolud katoliiklikult meelestatud toomkapiitliga, pealegi olevat ta eluviis olnud piiskopile kohatu. 1551. aasta aprillis Tartust Saksamaale, tuues põhjuseks vastuolud oma seisustega, ehkki on ka arvatud, et tegelikuks põhjuseks võis olla hirm Venemaa rünnaku ees. Jodokuse asemel valiti 1552. aasta oktoobris uueks piiskopiks Kärkna abt Hermann II Wesel. Jodokus keeldus esialgu piiskopikohast loobumast, kuid 1553. aasta oktoobris nõustus ta sellega viimaks, vastav leping sõlmiti Jodokuse ja Hermanni esindajate vahel Horneckis. Jodokusel oli kavatsus saada ka Münsteri piiskopiks, kuid tema asemel valiti piiskopiks tulevase Liivimaa ordumeistri Gotthard Kettleri vanem vend Wilhelm. Seejärel abiellus Jodokus Johanna von der Heideniga ning hakkas protestantlikuks jutlustajaks, öeldes sellega lõplikult lahti katoliiklusest.
Konoša

Majandus

Konoša on raudteesõlm: seal lahkneb Vologda–Arhangelski raudteelt itta raudtee Kotlase ja Vorkuta suunas.
Alevis on autotranspordiettevõte, musta metalli ümbertöötlemise ettevõte, jahutööstus, leivatööstus, mitu saeveskit ja puidutööstust, kohalik ajaleht ja trükikoda, jõusöödatehas ja põllumajandustehnika remondiettevõte.
Primaarpinge

Primaarpinge (inglise keeles primary voltage) on esmane pinge seadme (alaldi, silufilter trafo jne) sisendil. Primaarpinge võib olla võrdne või erineda väljundpingest ehk sekundaarpingest.
Paatsalu mõis

Paatsalu mõis (saksa keeles Patzal) oli rüütlimõis Hanila kihelkonnas Läänemaal.
Mõis rajati ajavahemikul 17. sajandi lõpp kuni 18. sajandi algus Paadrema mõisast eraldatud alast.
Keelekorraldus

Keelekorraldus (vananenud termin: õigekeelsus; inglise language planning, corpus planning) on kirjakeele teadlik arendamine, rikastamine, stabiliseerimine ja ajakohastamine. Keelekorralduses otsitakse keeleideaali ning selle poole liikumiseks antakse keelesoovitusi ja fikseeritakse norminguid.
Keelekorraldus jaguneb üldkeelekorralduseks, mis tegeleb keelekorralduse üldprobleemidega ja üldkeele korraldamisega, oskuskeelekorralduseks, mis arendab oskuskeelt, ja nimekorralduseks, mis tegeleb nimekasutuse uurimise ja nimede korrastamisega.
Keelekorraldusteooria sisuks on keelekorralduse eesmärgid, põhimõtted, meetodid ja taktika. Maailma kuulsamate keelekorraldusteoreetikute hulgas on Einar Haugen, Joshua Fishman ja Valter Tauli.
Maria Johanna von Aachen

Maria Johanna von Aachen (sünninimi Maria Johanna Katharina Erika Elisabeth von Amboten; 21. aprill 1755 Vechta – 21. jaanuar 1845 Münster) oli saksa luuletaja. Tema pseudonüümid olid Maria, J., J.v.A., Johanna, Heimchen.
Maria Johanna von Aachen sündis Münsteri majori tütrena. Aastal 1777 abiellus ta Preisi kapteni Klemens August von Aacheniga, kes oli kirjanik. Pärast abiellumist hakkas Maria Johanna luulet kirjutama. Tema esimesed luuletused ja esseed andsid trükki enamasti teised, sest ta ise ei mõelnud kunagi oma luuletusi avaldada. Peaaegu kõik luuletused on kurva saatuse sünnitised.
Ta protežeeris ajakirja väljaandjat ja antologisti Friedrich Raßmanni ning oli Elisa von Ahlefeldti ja Elise Rüdigeri kirjandusliku ringi liige. Annette von Droste-Hülshoffi kirjavahetuses mainitakse Maria Johanna von Aachenit sageli, tema komöödia "Perdu!" (1840) tegelane proua von Asten on võib-olla karikatuur von Aachenist.
Bengali kass

Välimus

Bengali kass on väike, kodukassist pisut kogukam, kaslane. Tema karvkate on üsna kirju ja see on alamliigiti erinev. Tema tüvepikkus (alamliigiti erinev) on 75–90 cm ja sabapikkus 35–37 cm. Jalad on võrdlemisi pikad ja pea väike.

Elupaik

Nende elupaikadeks on kõrvalised mägimetsad, männimetsad, harvemini põõsatihnikud, asulate lähialad ja loomaaiad.

Toitumine

Nad püüavad toiduks peamiselt väikseid loomi, hiirlasi, uruhiiri, oravaid, ja linde vahe murrab jäneseid. Söögiks kõlbavad ka maod ja nahkhiired; ka hõlmikpuu (Ginkgo biloba L.) viljad aidates sel viisil kaasa hõlmikpuuseemnete levikule.(Jiang jt 1990; Del Tredici jt 1992; viidanud Zhao jt, 495:2010 )

Sigimine

Bengali kasside paaritumisajad on levila piires varieeruvad. Bengali emakassi tiinus kestab 65–70 päeva. Pesakond koosneb kuni 4 kassipojast. Osadel andmetel osaleb poegade hooldamisel ka isakass.

Levila

Bengali kass on levinud Afganistani idaoas, Pakistani põhjaosas, India rannikul ja põhjaosas, Myanmaris, Laoses, Tais, Indoneesias, Malaisias, Vietnamis, Sumatra, Jaava, Bali, Borneo ja Taiwani saarel, Nepalis, Koreas, Kambodžas, Filipiinidel, Hiinas ja Jaapanis.
Pallaste mõis

Pallaste mõis (saksa keeles Pallas) oli Leetse mõisa kõrvalmõis Harju-Madise kihelkonnas Harjumaal.
Juhan Laugis

Hariduskäik

Lõpetas 1956 Tallinna Polütehnikumi ning 1961. aastal Tallinna Polütehnilise Instituudi energeetikateaduskonna tööstusettevõtete ja -seadmete elektrivarustuse erialal, 
Sai 1970. aastal Leningradi Elektrotehnikainsituudis tehnikateaduste kandidaadi kraadi. Kaitses 1987. aastal Moskva Energeetika Instituudis väitekirja "Разработка новых видов электрооборудования для гибково автоматизированнава литеиново производства" ja sai tehnikateaduste doktori kraadi.
Täiendas end Karl-Marx-Stadti tehnikakõrgkoolis 1972-1973, Schleswig-Holsteini majandusakadeemia juhtimisseminaril 1989 ja Chemnitzi tehnikaülikoolis 1992.
Hiljem on ta akadeemiliselt olnud Üliõpilasselts Liivika vilistlane.

Töökäik

Ta töötas aastatel 1960-1962 Projekteerimise Instituut Kommunaalprojektis tehnik- ja insener-elektrikuna ning aastatel 1962-1964 Tallinna Elavhõbealaldajate Tehases insener-konstruktorina.
Alates 1964. aastast töötas ta TPI-s/TTÜ-s. Ta oli aastatel 1964-1970 tööstusettevõtete elektrifitseerimise kateedri vanemõpetaja. Aastatel 1970-1987 oli ta dotsent elektriajamite kateedris, aastatel 1975-1980 ja 1989-1992 oli ta sama kateedri juhataja ning aastatel 1987-1992 oli ta seal professor. 
Ta oli aastatel 1992-2010 elektriajamite ja jõuelektroonika instituudi juhataja, õppetooli juhataja ning elektriajamite ja elektrivarustuse professor.
Ta oli TTÜ nõukogu ja energeetikateaduskonna nõukogu liige.

Teadustöö põhisuunad

Tööstuslik magnetohüdrodünaamiliste ja kulgmootorseadmete loomine, elektriajamite teooria ning asünkroonmootorite sagedusjuhtimine.

Teoseid

Avaldanud üle 150 publikatsiooni, sh 4 raamatut ning saanud üle 20 autoritunnistuse.

Isiklikku

Juhan Laugis on maetud Tallinna Metsakalmistule.
Peeter Hansen

Peeter Hansen (31. jaanuar 1889 Holstre vald, Viljandimaa – 9. juuli 1950 Stockholm) oli eesti arst.
1914. aastal lõpetas Hansen Tartu ülikooli, 1924. aastal kaitses meditsiinidoktori kraadi (doktoritöö "Katselised uurimised Chatis'e viiruse üle"). Ta oli Eesti Üliõpilaste Seltsi vilistlane.
Hansen oli Tartu Ülikooli õppejõud, Tartu vangla arst ja eraarst Tartus.
1944. aastal põgenes ta Rootsi.
Spice Girls

Spice Girls oli inglise tüdrukute pop- ja R&B-ansambel, mis loodi 1994. aastal Londonis Inglismaal. 
Ansambel läks 2000. aastal laiali, kuid tegutses taas 2007–2008.
Intensiivpõllundus

Intensiivpõllundus on majandamisviis, mis püüab saada pinnaühikult kõrgeid saake ning teeb seda ulatuslikult põllumajandusmasinaid, väetisi, keemilisi jm. tõrjevahendeid kasutades.
Intensiivpõllunduse puhul kujundatakse ökosüsteem ümber nii, et enamik seal varem elanud liike kas hävitatakse või tõrjutakse välja, mistõttu intensiivmajandatavad alad on väga madala biodiversiteediga.
Alternatiiviks intensiivpõllundusele on ekstensiivpõllundus, sealhulgas mahepõllundus.
Argo Argel

Argo Argel (sündinud 4. veebruaril 1968) on eesti fotograaf.
2012. aastal võitis ta peaauhinna konkursil Looduse Aasta Foto.

Haridustee

Ta on lõpetanud Tallinna Kunstigümnaasiumi ja 1996. aastal Tartu Ülikooli õigusteaduskonna õigusteaduse erialal.

Fotograafia

Fotograafias on tema peamised valdkonnad loodusfotograafia, tootefotod, urbanistika ja arhitektuur. Ta juhendab Eestifoto kooli fotokursusi ning teeb fotograafiaga seotud üritusi firmadele ja eraisikutele.
Tema fotosid on avaldatud mitmes meediaväljaandes ja trükises. Aastatel 2010–2016 toimus kolm näitust, kaks neist Eestis ja üks New Yorgis.
Arina

Arina on naisenimi.
2018. aasta seisuga oli see Eestis populaarsuselt 170. naisenimi. 1. jaanuari 2018 seisuga oli Eestis eesnimi Arina 1124 naisel.
Uuemaarahu

Uuemaarahu (ka Uuemaa rahu) on Hiiu maakonnas Hiiumaa vallas Puliste küla alal Hari kurgus asuv 3,93 hektari suurune saar (rahu). Saare rannajoone pikkus on 1,47 kilomeetrit.
Saare koordinaadid on 58° 56′ N, 22° 59′ E. Saar asub 1 km Hellamaa rahust kagus. Saar on liivase pinnamoega.
Saar kuulub Vahtrepa maastikukaitseala koosseisu ja on looduskaitse all.
Francesco Casanova

Francesco Giuseppe Casanova (1727–1803) oli Itaalia maalikunstnik. Ta oli Giacomo Casanova noorem vend.
Francesco Casanova sündis Londonis, õppis Veneetsias Francesco Guardi käe all ning oli seejärel Francesco Simonini õpilane. Kõrvuti lahingustseenidega maalis Casanova ka maastikke loomade ja inimestega ning pastoraalse ainestikuga teoseid. 1751. aastal läks ta Pariisi ning järgmisel aastal Dresdenisse, kuhu jäi kuni 1757. aastani, veetes aega parimate lahingustseenide kopeerimisega kuulsas kuurvürstide galeriis. Pariisi naastes õppis ta mõnda aega Charles Parrocel juures. 1783. aastal suundus ta Pariisist Viini, kuhu jäi elu lõpuni. Sel ajal oli tema õpilaseks Philip James de Loutherbourg.
Naiste Balti liiga (võrkpall)

Naiste Balti liiga on Balti riikide naiste võrkpalliliiga. Liiga asutati 2007 ja selle eeskujuks oli korvpalliliiga Baltic Basketball League. 
Hooajal 2017/18 mängib liigas 10 võistkonda: 4 Eestist, 3 Lätist ja 3 Leedust.
Suruõhuvasar

Suruõhuvasar (ingl k pneumatic drill or demolition hammer) on pneumaatiline (esineb ka elektromehaanilisi variante) tööriist, milles on kombineeritud haamer ja kõvasulamist meisel. Kuigi suruõhuvasarad on saanud mitmeid patente, pärinevad esimesed kanded Charles Brady Kinglt aastast 1892 .
Suruõhuvasar saab tööks vajaliku löögijõu suruõhukompressori toodetud suruõhust, mis juhitakse suruõhuvasarani survevooliku kaudu. Tänapäeval asendavad suruõhuvasaraid üha enam eri suuruse ja võimsusega elektrilised vasarad, mille võimalikke kasutusvaldkondi on rohkem kui suruõhuvasaratel. Eriti võimsad, lammutustöödel kasutatavad ehitusmasinate külge kinnitatud löökvasarad töötavad hüdraulilisel meetodil. 
Suruõhuvasar opereerib tänu suruõhu poolt üles-alla liigutatavale tööriistasisesele haamrile, mille löögitugevus sõltub tööriistale mõjuvast survest. Suruõhuvasarat kasutatakse kõva pinnase nagu asfalt ja betoon lõhkumiseks.
Adamsi maakond (Illinois)

Ajalugu

Maakond moodustati 1825. aastal.
Lõpe-Kaimri tankitõrjeliin

Lõpe (Lõu)-Kaimri tankitõrjeliin oli Nõukogude vägede kolmas kaitseliin Sõrve kaitsel 1941 ja Saksa vägede kaitseliin 1944. Saaremaa Sõrve poolsaare üks kitsamaid kohti oli sobivaks kaitsepositsioonide rajamise kohaks. Kaitseliini ehitusel kasutati ka kohalike tööjõudu.

1941. aasta  Nõukogude kaitseliinina

1941. aasta oktoobris toimusid kaitseliinil ägedad lahingud. Nõukogude väed püstitasid kohalike elanike (sunnitud) abiga kaitseliinile kaks rida betoonist tankitõrjepüramiide, millest paljud on tänaseni säilinud. Kahe ööpäeva jooksul sooritasid Punaarmee väeosad kümneid vasturünnakuid, mida toetas 315. rannakaitsepatarei tuli. Õlg-õla kõrval võitlesid 3. üksik laskurbrigaadi võitlejad, Balti laevastiku madrused ja kohalikud hävituspataljonlased, kohalikest värvatutest moodustatud merejalaväe- ja sapööriüksused. 2. oktoobril andis sõjanõukogu loa evakueerimiseks.

1944. aasta Saksa kaitseliinina

1944. aastal kindlustasid sellele kaitseliinil (saksa Leo-Riegel) end Saksa väed. 20. oktoobril jõudsid Nõukogude 131. diviisi polgud Lõpe-Kaimri kaitseliini ette. Samal päeval andis 8. laskurkorpuse komandör kindralleitnant Lembit Pärn juhtimise üle 109. laskurkorpuse juhile kindralleitnant J. Alfjorovile. 249. ja 131. diviisidele lisaks saadeti rindele kindral N. Tšurkini 109. laskurdiviis ja kindral J. Romantsovi 64. kaardiväe laskurdiviis, samuti ka uusi suurtükiväeosi. Oktoobri viimasel nädalal tehtud katsed saksa positsioonidest läbi murda vilja ei kandnud. Seetõttu otsustati pealetungid ajutiseks peatada, et koondada rindelõiku maksimaalselt palju tulejõudu. Ainuüksi suurtükke ja miinipildujaid koondati 900–1250 iga läbimurdekilomeetri kohta. 
18. novembril kell 11:45 algas Punaarmee vägede üldpealetung ja kella 15-ks oli kaitseliin läbi murtud. Lõupõllu-Kargi suunas arendasid edu 249. Eesti laskurdiviisi võitlejad polkovnik August Feldmani juhtimisel. Saksa vägesi toetasid lahingus ka Saksa Kriegsmarine sõjalaevad eesotsas raskeristleja "Prinz Eugeniga". Neile astusid vastu Punaarmee sõjalennukid.

Mälestusmärk

1969. aastal avati Lõpel tankitõrjeliini merepoolses otsas tee ääres mälestusmärk, mis kujutab suurt betoonpüramiidi tahvliga, millel on kiri: "Lõpe-Kaimri tankitõrjeliin, ehitatud 1941. aastal".
Muinsuskaitseamet uurib tankitõrjeliini kaitse alla võtmise võimalusi.
Tsitaat 2006. aasta ekspertiisist: "Tegemist on ühe omanäolisema II maailmasõja aegse kaitserajatisega Saaremaal. Kuna Sõrve poolsaar on tuntud just oma sõjaajaloo poolest, siis kuulub Lõpe–Kaimri tankitõrjeliin siinsete tähtsamate militaarturismi objektide hulka."
Henri II (Navarra kuningas)

Henri II (18. aprill 1503 Sangüesa – 25. mai 1555 Pau) oli Albret' dünastiast Navarra kuningas ja Foix' krahv 1518–1555.
Henri sündis Navarra kuningaa Jean III ja kuninganna Catherine I pojana.
Henri kuulutati kuningaks pärast oma eksiilis viibinud ema surma 1517. aastal. 
1512. aastal oli Aragóni kuningas Fernando II vallutanud Püreneedest lõuna poole jääva osa Navarrast ja riigi pealinna Pamplona. Samuti kasutasid Fernando II ja tema järeltulija Carlos I Navarra kuninga tiitlit. Pärast tulemusteta jäänud läbirääkimisi 1516. aastal Noyonis ja 1518. aastal Montpellier's, vallutasid Prantsuse ja Navarra väed 1521. aastal Hispaaniale kuuluva Navarra. Pärast Noaini lahingut olid nad siiski sunnitud tagasi tõmbuma.
1525. aastal langes Henri Pavia lahingus vangi, kuid tal õnnestus peagi vabaneda.
Afseelia

Kasutamine

Afseeliate puit on seente ja putukate suhtes väga vastupidav, nii et ta ei vaja eraldi kaitset, ning väga hea soojusjuhtivusega. Teda kasutatakse köetavate põrandate parketina, uste, akende, laudade ja paatide materjalina ning (väikese hõõrdejõu tõttu) velodroomide pinnakattena. Puit on kollakas kuni helepruun ning värvub seismisel punakaspruuniks. Seda tuleb aeglaselt kuivatada, et ta ei deformeeruks.
Seemned on punased või mustad ja neist tehakse keesid.
Afzelia xylocarpa seemneid ja koort kasutatakse meditsiinis.
Perekonnale andis Adam Afzeliuse järgi nime James Edward Smith 1798.
Darren Helm

Darren Helm (sündinud 21. jaanuaril 1987 St. Andrewsis, Manitobas) on Kanada jäähokimängija, vasakäär. Ta mängib NHL-i klubis Detroit Red Wings.
2005. aastal valiti ta NHL-i draft '​is Red Wingsi poolt 132. valikuna. Enne seda mängis ta Western Hockey League'i klubis Medicine Hat Tigers, kuhu jäi kuni 2007. aastani. Red Wingsiga liitus ta hooajal 2007–08. Esimesed kaks hooaega veetis ta põhiliselt Red Wingsi noorteklubis Grand Rapids Griffins American Hockey League'is.
2008. aastal võitis ta Red Wingsiga Stanley karika. Järgmisel hooajal kaotati Stanley karika finaalis Pittsburgh Penguinsile.
Individuaalselt on tema edukaim hooaeg NHL-is olnud 2014–15, kui ta viskas põhihooajal 15 väravat ja kogus kokku 33 punkti.
Ants Laikmaa kodupark

Ants Laikmaa kodupark on kaitsealune park Läänemaal Lääne-Nigula vallas Kadarpiku ja Saunja külas ning Haapsalu linnas Laheva külas. Põhiline osa pargist jääb Kadarpiku külla (58° 57′ 2″ N, 23° 41′ 1″ E).
Pargi pindala on 8,3 ha. Park asub Läänemaa Muuseumi (varem Haapsalu Koduloomuuseum) Ants Laikmaa majamuuseumi alal, Haapsalust 12 km Risti suunas. Park on kaitse all aastast 1973. Pargist lõuna-kagu suunas jääb Aamse looduskaitseala. Pargis kasvavad Laikmaa kadakad.
Ants Laikmaa kodupargi keskkonnaregistri kood on KLO1200516.